Peter Forsskål

Peter Forsskål (født 11. januar 1732 i Helsingfors, død 11. juli 1763) var en svensk oppdagelsesreisende, orientalist og naturforsker. Han var en av Carl von Linnés «apostler».

 Liv og virke 
 Bakgrunn 
Han ble født i Helsingfors der faren var prest. Finland var på den tiden en del av Sverige. I 1741 flyttet han til Uppland der faren fikk en ny prestestilling. Forsskål ble i ung alder immatrikulert ved Uppsala universitet. Han studerte botanikk under Linné, men fulgte også forelesninger i orientalske språk.

 Studier og karriere 
I 1753 reiste han til Göttingen for å studere orientalske språk og filosofi ved universitet der. I 1756 tok han doktorgraden med en avhandling der han tar kraftig avstand fra wolffianismen. Immanuel Kant var sannsynligvis påvirket av denne avhandlingen. Forsskål dro så tilbake til Uppsala der han i 1759 utgav en pamflett, Tankar om borgerliga friheten. Denne kontroversielle pamfletten ble umiddelbart forbudt. 

I 1760 ble Forsskål invitert til å delta i en dansk ekspedisjon til Arabia, sammen med blant annet Carsten Niebuhr. Ekspedisjonen dro først til Egypt der Forsskål studerte arabiske dialekter. I desember 1762 ankom ekspedisjonen det lykkelige Arabia, dagens Jemen. Forsskål arbeidet hardt med å samle inn eksemplarer av planter og dyr, og fant blant annet Bibelens balsamtre, Commiphora gileadensis. Han ble syk av malaria og døde i juli 1763.

Niebuhr kom som den eneste overlevende fra ekspedisjonen hjem til Danmark i 1767. Han publiserte Forsskåls nedtegnelser i tre verker som ble utgitt 1775–1776: Descriptiones animaliumPeter Forsskål, «Descriptiones Animalium, Avium, Amphibiorum, Piscium, Insectorum, Vermium; quae in Itinere Orientali Observavit» av Petrus Forskål. Prof. Haun. Post Mortem Auctoris editert av Carsten Niebuhr, Adjuncta est Materia Medica Kahirina atque Tabula Maris Rubri Geographica, Hauniae / Möller, 1775, side 1-20, i-xxxiv, 1-164., Flora Egyptiaco-Arabica og Icones rerum naturalium.

Om Forsskål skriver Niebuhr blant annet: «Forsskål var mest lærde mannen i hele selskapet, og hadde han kommet tilbake i live ville han kanskje ha blitt den lærdeste i hele Europa. Han var arbeidsom, han foraktet alle farer, besværligheter og forsakelser. Hans feil var hans diskusjonslyst, hans egenrådighet og hans hissighet».

Linné oppkalte nesleplanten Forsskaolea tenacissima etter Forsskål, fordi planten er like sta og utholdende som han var.

Thorkild Hansen har skildret ekspedisjonen i romanen Det lykkelige Arabien.

Autornavnet Forssk. brukes for planter som Forsskål har beskrevet.

 Referanser 

 Eksterne lenker 



 Linné online - Resa till "det lyckliga Arabien" Peter Forsskål (1732–1763)
 Forsskåls fiskesamling fra ekspedisjonen oppbevares ved Zoologisk Museum i København, en viktig samling som omfatter mange typer
 Peter Forsskål: Thoughts on Civil Liberty oversettelse av pamfletten fra 1759 til engelsk og andre språk





Kategori:Svenske botanikere
Kategori:Svenske zoologer
Kategori:Svenske oppdagere
Kategori:Svenske filosofer
Kategori:Svenske lingvister
Kategori:Autorer for botanikk og mykologi
Kategori:Autorer for zoologi
Kategori:Linnés disipler
Kategori:Personer fra Helsingfors